Gevaarlike bakterie by hospitaal bevestig | Netwerk24
REGSTREEKS: SA t. Indië (SA: 41/5)
Gevaarlike bakterie by hospitaal bevestig
Deur Sesona Ngqakamba, News24 22 Augustus 2018 21:56
Twee babas is dood by die Thelle Mogoerane-streekhospitaal in Vosloorus .Foto: News24
Daar is gevalle van Klebsiella pneumoniae gevind by die Thelle Mogoerane-streekhospitaal in Vosloorus aan die Oos-Rand.
Twee babas is reeds dood weens dié bakterie, wat longontsteking en infeksies van die bloedstroom en wonde veroorsaak, het die Gautengse departement van gesondheid Woensdag gesê.
Dr. Mkhululi Lukhele, hoof van die departement, het die
hospitaal Woensdag besoek en bevestig dat daar sedert Julie 2018 sewe voorvalle van dié infeksie by die neonatale afdeling van die hospitaal aangeteken is.
Twee babas is dood. Lukhele het bygevoeg dat daar monsters by die hospitaal geneem is om die oorsprong van die uitbreking vas te stel.
“Die hospitaal het stappe gedoen om verdere infeksies te verhinder. Alle babas word nou deeglik ondersoek en die neonatale eenheid word voortdurend gemonitor.”
Volgens Lukhele is die hospitaal toegerus om 61 babas te akkommodeer, maar daar word gereeld na tot 90 babas omgesien. “Ondanks al die uitdagings doen personeel hul bes om alle pasiënte met die nodige waardigheid en respek te bedien.”
Hy het bygevoeg dat bewerings van wanbestuur teen die hospitaal se personeel ondersoek sal word.
“Ons beskou alle aantygings van dié aard in ’n ernstige lig,” het Lukhele gesê.
Meer oor: Gesondheid | Hospitaal | Bakterie | Medies
’n Nuwe vrees oor listeriose
Tiger Brands, regslui praat oor groepgeding
50 nuwe gevalle van listeriose aangemeld